Document ID: 32012R0788

KOMISIJAS ĪSTENOŠANAS REGULA (ES) Nr. 788/2012
(2012. gada 31. augusts)
par saskaņotu Eiropas Savienības daudzgadu kontroles programmu 2013., 2014. un 2015. gadam, lai nodrošinātu atbilstību maksimāli pieļaujamajiem pesticīdu atlieku līmeņiem augu un dzīvnieku izcelsmes pārtikā un uz tās un novērtētu šo atlieku iedarbību uz patērētājiem
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2005. gada 23. februāra Regulu (EK) Nr. 396/2005, ar ko paredz maksimāli pieļaujamos pesticīdu atlieku līmeņus augu un dzīvnieku izcelsmes pārtikā un barībā un ar ko groza Padomes Direktīvu 91/414/EEK (1), un jo īpaši tās 28. un 29. pantu,
tā kā:
(1)
Ar Komisijas Regulu (EK) Nr. 1213/2008 (2) izveidoja pirmo saskaņoto Kopienas daudzgadu kontroles programmu, kas paredzēta 2009., 2010. un 2011. gadam. Minētā programma turpmāk tika īstenota saskaņā ar nākamajām Komisijas regulām. Pēdējā no tām bija Komisijas 2011. gada 7. decembra Regula (ES) Nr. 1274/2011 par saskaņotu Eiropas Savienības daudzgadu kontroles programmu 2012., 2013. un 2014. gadam, lai nodrošinātu atbilstību maksimāli pieļaujamajiem pesticīdu atlieku līmeņiem augu un dzīvnieku izcelsmes pārtikā un uz tās virsmas un novērtētu šo atlieku iedarbību uz patērētājiem (3).
(2)
Trīsdesmit līdz četrdesmit pārtikas produktu ir svarīgākās uztura sastāvdaļas Savienībā. Tā kā pesticīdu lietojums trijos gados būtiski mainās, tie minētajos pārtikas produktos ir jākontrolē vairākos triju gadu ciklos, lai varētu novērtēt Eiropas Savienības tiesību aktu piemērošanu un pesticīdu iedarbību uz patērētājiem.
(3)
Pamatojoties uz binomiālu varbūtības sadalījumu, var aprēķināt, ka, izanalizējot 642 paraugus, ar vairāk nekā 99 % ticamību var noteikt paraugu, kurā pesticīdu atlieku daudzums pārsniedz noteikšanas robežu (NR), ja vien atlieku daudzums, kas pārsniedz šo robežu, ir vismaz 1 % produktu. Šo paraugu ņemšana būtu jāsadala starp dalībvalstīm proporcionāli to iedzīvotāju skaitam, paredzot katru gadu ņemt ne mazāk kā 12 viena produkta paraugus.
(4)
Savienības 2010. gada oficiālās kontroles programmas (4) analītiskie rezultāti liecina, ka uz lauksaimniecības produktiem daži pesticīdi tiek konstatēti biežāk nekā iepriekš, kas norāda uz izmaiņām minēto pesticīdu lietojumos. Minētie pesticīdi būtu jāiekļauj kontroles programmā papildus pesticīdiem, uz kuriem attiecas Regula (ES) Nr. 1274/2011, lai nodrošinātu, ka pesticīdi, uz ko attiecas kontroles programma, atbilst praksē lietotajiem pesticīdiem.
(5)
Dažu pesticīdu analīzei, jo īpaši to pesticīdu analīzei, kas kontroles programmā iekļauti ar šo regulu, vai tādu pesticīdu analīzei, kuriem ir ļoti sarežģīta atlieku definīcija, 2013. gadā nevajadzētu būt obligātai, lai oficiālajām laboratorijām atvēlētu laiku apstiprināt minēto pesticīdu analīzei vajadzīgās metodes, ja tas vēl nav izdarīts.
(6)
Ja pesticīda atlieku definīcijā ir ietvertas citas aktīvās vielas, metabolīti vai noārdīšanās produkti, par tiem būtu jāziņo atsevišķi.
(7)
Vadlīnijas par metodes apstiprināšanu un pesticīdu atlieku analīzes kvalitātes kontroles procedūrām pārtikā un barībā (Method Validation and Quality Control Procedures for Pesticide Residue Analysis in food and feed ) (5) ir publicētas Komisijas tīmekļa vietnē. Ar konkrētiem nosacījumiem būtu jāļauj dalībvalstīm izmantot kvalitatīvā skrīninga metodes.
(8)
Dalībvalstis, Komisija un Eiropas Pārtikas nekaitīguma iestāde ir vienojušās par tādiem īstenošanas pasākumiem attiecībā uz dalībvalstu informācijas iesniegšanu kā standartizēts paraugu apraksts (SPA) (6), saskaņā ar kuru iesniedzami pesticīdu atlieku analīzes rezultāti.
(9)
Paraugu ņemšanas procedūrām būtu jāpiemēro Komisijas 2002. gada 11. jūlija Direktīva 2002/63/EK, ar ko nosaka Kopienas paraugu ņemšanas metodes pesticīdu atlieku oficiālajai kontrolei augu un dzīvnieku izcelsmes produktos un uz to virsmas un ar ko atceļ Direktīvu 79/700/EEK (7), un kurā iekļautas Pārtikas kodeksa komisijas ieteiktās paraugu ņemšanas metodes un procedūras.
(10)
Ir nepieciešams novērtēt, vai attiecībā uz zīdaiņu pārtiku ir ievēroti maksimāli pieļaujamie atlieku līmeņi, kas noteikti Komisijas 2006. gada 22. decembra Direktīvas 2006/141/EK par mākslīgajiem maisījumiem zīdaiņiem un mākslīgajiem papildu ēdināšanas maisījumiem zīdaiņiem (8) 10. pantā un Komisijas 2006. gada 5. decembra Direktīvas 2006/125/EK par apstrādātu graudaugu pārtiku un bērnu pārtiku zīdaiņiem un maziem bērniem (9) 7. pantā, ņemot vērā tikai Regulā (EK) Nr. 396/2005 sniegtās atlieku definīcijas.
(11)
Pēc attiecīgo metožu ieviešanas ir jāizvērtē arī pesticīdu iespējamā kopējā, kumulatīvā un sinerģiskā ietekme. Vispirms būtu jāizvērtē daži I pielikumā noteiktie organofosfāti, karbamāti, triazoli un piretroīdi.
(12)
Attiecībā uz vienas atliekas noteikšanas metodēm dalībvalstis pienākumu veikt minētās analīzes var izpildīt, izmantojot oficiālās laboratorijas, kurās jau ir validētas vajadzīgās metodes.
(13)
Dalībvalstīm katru gadu līdz 31. augustam būtu jāiesniedz informācija par iepriekšējo kalendāro gadu.
(14)
Lai novērstu pārpratumus, kas varētu rasties secīgu daudzgadu programmu savstarpējas pārklāšanās dēļ, un nodrošinātu tiesisko noteiktību, būtu jāatceļ Regula (ES) Nr. 1274/2011. Tomēr tā arī turpmāk būtu jāpiemēro paraugiem, kuri pārbaudīti 2012. gadā.
(15)
Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO REGULU.
1. pants
Dalībvalstis 2013., 2014. un 2015. gadā ņem un analizē I pielikumā noteiktos pesticīda/produkta kombināciju paraugus.
Katra produkta paraugu skaits atbilst II pielikumā noteiktajam skaitam.
2. pants
1. Partiju, no kuras ņemt paraugus, izvēlas pēc nejaušības principa.
Paraugu ņemšanas procedūra, tostarp vienību skaits, atbilst Direktīvas 2002/63/EK prasībām.
2. Paraugus analizē saskaņā ar Regulā (EK) Nr. 396/2005 sniegtajām atlieku definīcijām. Ja minētajā regulā kādam pesticīdam nav sniegta skaidra atlieku definīcija, piemēro šīs regulas I pielikumā sniegto atlieku definīciju.
3. pants
1. Dalībvalstis 2013., 2014. un 2015. gadā pārbaudīto paraugu analīžu rezultātus iesniedz attiecīgi līdz 2014., 2015. un 2016. gada 31. augustam. Šos rezultātus iesniedz atbilstīgi III pielikumā sniegtajam standartizētajam paraugu aprakstam (SPA).
2. Ja pesticīdu atlieku definīcijā ietvertas aktīvās vielas, metabolīti un/vai noārdīšanās vai reakciju produkti, dalībvalstis informāciju par analīžu rezultātiem sniedz saskaņā ar pesticīdu atlieku juridisko definīciju. Ja pesticīdu atlieku definīcijā minētu galveno izomēru vai metabolītu saturu nosaka atsevišķi, iegūtos rezultātus par katru no tiem iesniedz atsevišķi.
4. pants
Regulu (ES) Nr. 1274/2011 atceļ.
Tomēr to arī turpmāk piemēro paraugiem, kas pārbaudīti 2012. gadā.
5. pants
Šī regula stājas spēkā 2013. gada 1. janvārī.
Šī regula uzliek saistības kopumā un ir tieši piemērojama visās dalībvalstīs.
Briselē, 2012. gada 31. augustā

Labels: 0
3
17
6